Andamana turstrigo

La Andamana turstrigo aŭ Andamana maskostrigo (Tyto deroepstorffi) estas strigo de la familio titonedoj. Ĉi tiu estas unu el la du grupoj de strigoj, dum la alia estas strigedoj. Tiu specio estis foje konsiderata subspecia grupo kaj kun la grupoj de la Amerika turstrigo kaj de la okcidenta turstrigo formus la grupon de la genro Tyto. La kosmopolita turstrigo estas agnoskita de plimultaj taksonomiaj fakuloj. Kelkaj (kiel la Internacia Ornitologia Unio) apartigas ilin en diferencaj specioj, kion sekvas tiu artikolo. Ĝi estas endemia de sudaj Andamanoj de Barato, en la Bengala Golfo, Hinda Oceano.Bruce, M.D., Christie, D.A., Kirwan, G.M. & Marks, J.S. (2017). Common Barn-owl (Tyto alba). En: del Hoyo, J., Elliott, A., Sargatal, J., Christie, D.A. & de Juana, E. (eld.). Handbook of the Birds of the World Alive. Lynx Edicions, Barcelona. (alirita el  la 6an de Septembro 2017). 

Taksonomio
La specio estis nomita de Allan Octavian Hume laŭ la kolektisto Frederik Adolph de Roepstorff kiu ĉaspafis ĝin en Aberdeen, Andamanoj. Hume metis ĝin en la genron Strix. Kelkaj fakuloj konsideras tiun birdon subspecio de la turstrigo/okcidenta turstrigo (Tyto alba), aŭ de la orienta turstrigo (Tyto javanica), sed König, en sia Owls of the World, agnoskis ĝin kiel aparta specio; unu distinga trajto estas, ke al ĝi mankas la grizeca vualo, makuleca per nigrablanka, kiun posedas ĉiuj aliaj rasoj de Tyto alba / Tyto javanica.

Aspekto
La andamana maskostrigo havas longon de inter 30 kaj 36 cm de kapo ĝis vosto, kun la vosto 11 cm de sia bazo. La plej longa unuaranga flugilplumo estas 25-26 cm longa. Ĝi estas preskaŭ unuforme malhelruĝecbruna supre, kun iom da makuleco de flavbruna koloro, kaj pli flaveca torso ol la ordinara turstrigo. La vizaĝa disko estas pala, ruĝecbruna kun distinga oranĝecbruna rando. La okuloj estas nigrecaj kaj la beko estas kremblanka. La brusto estas orbruna kun nigrecaj makuloj, paliĝante direkte al la ventro, kiu estas blankeca. La kruroj estas plene plumkovritaj ĝis proksime de la piedoj. La piedfingroj estas grizecrozkoloraj kaj la ungegoj purpurgrizaj. La voĉo estis priskribita kiel sufiĉe altatona, mallonga, raŭka, descenda kriego, kiu finiĝas abrupte kaj estas ripetata plurajn fojojn.

Distribuado kaj habitato
La andamana maskostrigo estas konata nur de la sudaj Andamanoj. Ĝi troviĝas sur la marborda ebenaĵo, en kampoj kaj ĝardenoj kun arboj, kaj en homaj setlejoj. Oni supozas, ke ĝi ne estas migranta.

Ekologio
Malmulto estas konata pri la kutimoj de ĉi tiu strigo, sed ili verŝajne similas al tiuj de aliaj rilataj specioj. Ĝi estas noktema, ripozas dumtage kaj eliras krepuske. Ĝi manĝas malgrandajn ronĝulojn, kaj ostoj de musoj kaj ratoj estis trovitaj en vomitaj buletoj sub ripozejoj. Ĝi verŝajne nestas en kavaĵoj, sed detaloj pri ĝiaj reproduktaj kutimoj ne estas konataj.

 Referencoj 

 Bibliografio 
 Bruce, M. D. (1999). "Family Tytonidae (Barn-owls)". En del Hoyo, J.; Elliott, A.; Sargatal, J. (eld.). Handbook of Birds of the World, Volume 5: Barn-owls to Hummingbirds. Lynx Edicions. ISBN 84-87334-25-3.
 de Hoyo, J., Elliott, A., & Sargatal, J. eld (1999) Handbook of Birds of the World. Vol. 5. Barn-owls to Hummingbirds, Barcelona
 Shawyer, Colin (1994). The Barn Owl. Hamlyn. ISBN 0-600-57949-2.
 Svensson, Lars; Zetterström, Dan; Mullarney, Killian; Grant, Peter, J. (1999). Collins Bird Guide. Harper & Collins. ISBN 0-00-219728-6.

Eksteraj ligiloj

Kategorio:Strigoformaj
Kategorio:Birdoj de Barato
Kategorio:Birdoj de la Hinda oceano